ລມຕ ລາວກ່າວວ່າ ການໃຫ້ສໍາປະທານດິນ ໄດ້ສົ່ງຜົນກະທົບດ້ານລົບ ຫລາຍກວ່າດ້ານບວກ
ລມຕລາວຢືນຢັນວ່າການໃຫ້ສໍາປະທານດິນ ແກ່ເອກກະຊົນລາວແລະຕ່າງຊາດ ໄດ້ສົ່ງ ຜົນກະທົບດ້ານລົບຕໍ່ລາວຫລາຍຂຶ້ນນັບມື້ ແຕ່ສ້າງລາຍຮັບໃຫ້ປະເທດໄດ້ພຽງໜ້ອຍດຽວ
ລັດຖະມົນຕີລາວຢືນຢັນວ່າ ການໃຫ້ສໍາປະທານສິດແກ່ບັນດາເອກກະຊົນລາວແລະ ຕ່າງຊາດ ໄດ້ສົ່ງຜົນກະທົບດ້ານລົບຕໍ່ລາວຫລາຍຂຶ້ນນັບມື້ ຫາກແຕ່ກັບສ້າງລາຍຮັບທີ່ໄດ້ມີພຽງແຕ່ ເລັກນ້ອຍເທົ່ານັ້ນ ທ່ານ ຄໍາອ້ວນ ບຸບຜາ ລັດຖະມົນຕີປະຈຳສຳນັກງານ ນາຍົກລັດຖະມົນຕີລາວ ໄດ້ຖະແຫລງຢືນຢັນໃນໂອກາດ ເປັນປະທານກອງປະຊຸມ ພະນັກງານຈາກທົ່ວປະເທດ ຂອງອົງການຄຸ້ມຄອງທີ່ດິນແຫ່ງຊາດ ປະຈຳປີ 2011 ທີ່ໄດ້ຈັດຂຶ້ນຢ່າງເປັນທາງການ ເມື່ອບໍ່ນານມານີ້ ຢູ່ນະ ຄອນຫລວງວຽງຈັນວ່າ ການໃຫ້ສຳປະທານສິດແກ່ບັນ ດາເອກກະຊົນລາວແລະຕ່າງຊາດໃນໄລຍະກວ່າ 10 ປີ ມານີ້ ໄດ້ສົ່ງຜົນກະທົບດ້ານລົບທັງຕໍ່ສະພາບແວດລ້ອມ ທຳມະຊາດ ແລະສັງຄົມຢູ່ໃນລາວເພີ້ມຫລາຍຂຶ້ນນັບມື້ ທັງນີ້ກໍເນື່ອງຈາກວ່າການໃຫ້ສຳປະທານທີ່ດິນ ໄດ້ເຮັດໃຫ້ ມີການຕັດໄມ້ທຳລາຍປ່າ ເກີດຂຶ້ນຢ່າງກວ້າງຂວາງ ແລະ ໃນຫລາຍໆກໍລະນີ ກໍເປັນການໃຫ້ສຳປະທານທີ່ດິນ ທີ່ ໄປກວາມເອົາເຂດປ່າສະຫງວນ ຫລືວ່າ ແຫລ່ງນໍ້າທຳມະ ຊາດ ລວມທັງໄປກວາມເອົາທີ່ດິນຂອງປະຊາຊົນແລ້ວກໍ່ ໃຫ້ເກີດເປັນຄວາມຂັດແຍ້ງກັນລະຫວ່າງ ບັນດາບໍລິສັດ ເອກະຊົນຜູ້ໄດ້ຮັບສຳປະທານທີ່ດິນກັບປະຊາຊົນລາວອີກດ້ວຍ ຍິ່ງໄປກວ່ານັນ ທ່ານ ຄຳອ້ວນ ກໍຍັງໄດ້ຢືນຢັນອີກດ້ວຍວ່າການໃຫ້ສຳປະທານທີ່ດິນໃນ ຕະຫລອດໄລຍະທີ່ຜ່ານມາກັບສ້າງລາຍຮັບ ແລະສ້າງຜົນປະໂຫຍດໃຫ້ແກ່ລັດຖະບານໄດ້ ພຽງແຕ່ເລັກນ້ອຍເທົ່ານັ້ນ ເນື່ອງຈາກວ່າ ໄດ້ມີການກຳໜົດອັດຕາຄ່າສຳປະທານທີ່ດິນ ຕໍ່າຫລາຍ ດັ່ງທີ່ທ່ານ ຄຳອ້ວນໄດ້ຖະແຫລງຊີ້ແຈງໃນຕອນນຶ່ງວ່າ: ທາງດ້ານທ່ານ ປະລິກອນ ທະລົງແສງຈັນ, ຫົວໜ້າຝ່າຍວິໃຈຂອງອົງການຄຸ້ມຄອງທີ່ດິນ ແຫ່ງຊາດກໍ່ໄດ້ລາຍງານຕໍ່ກອງປະຊຸມຄັ້ງນີ້ວ່າ ການໃຫ້ສຳປະທານທີ່ດິນໄດ້ສ້າງຄວາມ ເສຍຫາຍໃຫ້ກັບລາວເປັນຈຳນວນບໍ່ໜ້ອຍ ໂດຍຈາກການສຶກສາວິໄຈພົບວ່າຫຼາຍກວ່າ 50% ຂອງການໃຫ້ສໍາປະທານທີ່ດິນແກ່ພາກເອກະຊົນລາວ ແລະຕ່າງຊາດໄປແລ້ວຈຳ ນວນຫຼາຍກວ່າ 2,000 ໂຄງການ ທີ່ກວາມເອົາພື້ນທີ່ທີ່ກ້ວາງກວ່າ 4 ແສນເຮັກຕາໃນ ທົ່ວປະເທດນັ້ນ ບໍ່ໄດ້ມີການພັດທະນາຂຶ້ນເລີຍ ເນື່ອງຈາກວ່າ ຜູ້ທີ່ໄດ້ຮັບສໍາປະທານທີ່ ດິນນັ້ນມີເຈດຕະນາທີ່ຈະຂາຍຕໍ່ສຳປະທານໃຫ້ກັບຜູ້ລົງທຶນລາຍອື່ນໆເປັນດ້ານຫຼັກນັ້ນ ເອງ ສ່ວນກ່ຽວກັບມາດຕະການແກ້ໄຂ ບັນຫານັ້ນ ທ່ານ ປະລິກອນ ໄດ້ ເນັ້ນຢ້ຳວ່າ ມີພຽງແຕ່ແນວ ທາງດຽວເທົ່ານັ້ນ ກໍ່ຄືການເກັບ ກໍາຂໍ້ມູນຢ່າງລະອຽດເພື່ອໄຈ້ ແຍກຢ່າງຄັກແນ່ວ່າ ສໍາປະທານ ທີ່ດິນແປງໃດທີ່ມີການລົງທຶນ ເພື່ອພັດທະນາໂຄງການຕາມສັນ ຍາຢ່າງແທ້ຈິງ ແລະສໍາປະທານ ແປງໃດທີ່ຜູ້ລົງທຶນບໍ່ໄດ້ພັດທະ ນາຫຍັງເລີຍ ໂດຍມີເຈດຕະນາ ຖືຄອງສໍາປະທານທີ່ດິນໄວ້ເພື່ອຂາຍຕໍ່ເທົ່ານັ້ນ ໂດຍສໍາລັບໃນກໍລະນີຫຼັງນີ້ ລັດຖະບານລາວ ຍ່ອມຈະມີສິດທີ່ຈະຍົກເລີກສຳປະທານໄດ້ຢູ່ແລ້ວ ໃນຮອບ 1 ປີທີ່ຜ່ານມາ ກໍມີຄະດີຄວາມທີ່ເປັນຂໍ້ຂັດແຍ່ງກ່ຽວກັບທີ່ດິນທີ່ໄດ້ຟ້ອງຮ້ອງຕໍ່ ສານຊັ້ນຕົ້ນຈຳນວນຫຼາຍກວ່າ 590 ຄະດີ ແລະໄດ້ມີການຮ້ອງຟ້ອງຕໍ່ສານອຸທອນຈໍາ ນວນ 142 ຄະດີ ສ່ວນທີ່ມີການຮ້ອງຟ້ອງເຖິງສານປະຊາຊົນສູງສຸດນັ້ນກໍ່ມີເຖິງ 77 ຄະດີ, ຊຶ່ງຍັງບໍ່ລວມເຖິງອີກ 37 ກໍລະນີທີ່ມີການຮຽກຮ້ອງຜ່ານສະພາແຫ່ງຊາດລາວ ສ່ວນສາ ເຫດທີ່ເຮັດໃຫ້ເກີດການຮ້ອງຟ້ອງເປັນຄະດີຄວາມໃນສານນັ້ນ ກໍ່ເປັນຍ້ອນອຳນາດການ ປົກຄອງທ້ອງຖິ່ນໄດ້ຕົກລົງໃຫ້ສໍາປະທານທີ່ດິນໄປກວາມເອົາທີ່ດິນຂອງປະຊາຊົນ